»Det er ulovligt og i strid med Grundloven,« mener lederen af Stram Kurs, Rasmus Paludan, om det forbud, han har fået fra Fyns Politi. Med henvisning til sikkerheden må Stram Kurs ikke afholde sin kongres i dag lørdag. Kongressen skulle have været afviklet på et hotel i Middelfart.

»Man kan forbyde forsamlinger under åben himmel, men ikke under tag. Det er i strid med Grundloven, og det er strafbart. Det er et problem for demokratiet, når myndigheder går ind og bryder Grundloven. Uanset, hvad man mener om Stram Kurs og Rasmus Paludan, er det her en sag på samme niveau som Tamilsagen,« siger Rasmus Paludan til Berlingske.

Ifølge Fyns Politi er beslutningen truffet på baggrund af den aktuelle sikkerhedsmæssige situation i forhold til Rasmus Paludan. Det skriver Fyns Politi i en pressemeddelse. Siden fredag eftermiddag har Fyns Politi været synligt til stede ved hotellet i Middelfart i forsøg på »at opretholde ro, orden og sikre tryghed for både gæster og personale på hotellet samt for borgere i Middelfart.« Politiet vil være synligt til stede i området en del af weekenden.

Nu er det altså engang sådan, at grundlovens ord om forsamlings- og ytringsfrihed gælder (og burde håndhæves) også for personer, der "tilsviner og provokerer", uanset hvor uenige vi andre måtte være.

Venstrefløjen bør næppe ønske sig en situation, hvor den slags gøres arbitrært. — Peter Kurrild-Klitgaard (@Kurrild) October 19, 2019

Berlingske har forsøgt at få Fyns Politi til at uddybe forbuddet, men vagthavende henviser til, at man ikke har yderligere kommentarer.

Fuldstændig uholdbart i et demokrati. https://t.co/6SEZtiEEoy — Henrik Qvortrup (@QvortrupHenrik) October 19, 2019